Kelesten mu abi goni fu yeepi denseefi te taa sama wani du ogii anga den?\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Chopi Dajaks Ngaju Drehu-tongo Groenlandtongo Hmong (wit) Ibantongo Ingrisitongo Javaans Kambodyatongo Karen (S’gaw) Kasaktongo Katyintongo Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mapudunguntongo Mauritius Kriorotongo Misotongo Nadautongo Navayotongo Ngangela Ni-weitongo Niastongo Nyanekatongo Nyungwe Okanisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Sramakatongo Sundaas Tahititongo Tswatongo Tyokwetongo Tyuabotongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\nKelesten e holi den weiti fu Beibel a pakisei te den e du sani fu kibii denseefi. Den weiti ya e soi taki a á be o bun fu wan Kelesten koboloiki sani enke pisitoo, onti goni anga taa goni fu kibii denseefi fu taawan á du ogii anga den. Pakisei den sani ya:\nYehofa e si a libi fu wan libisama enke wan sani di santa. A psalm sikiifiman David be taki fu Yehofa taki: „A yu na a sama di e gi libi” (Psalm 36:9). Neen meke efu wan Kelesten wani kibii enseefi efuso den gudu fi en, da a mu luku bun fu a á kii sama.—Deitolonomi 22:8; Psalm 51:14.\nA tuu taki ala sani di wan sama teke fu feti anga wan taawan di wani du ogii anga en, sa tyai dede gi a taawan. Ma a moo makiliki fu kii sama anga goni, winsi a ná fu seefi. * (Luku a maiki a ondoo.) Boiti dati, kande a sama di kon fu du ogii anga i e buuya pikinso. Da efu a si a goni, sani sa kon moo ogii. A sani ya sa tyai dede gi wan fu u.\nA ná wani Yesesi be wani den bakaman fi en feti di a taigi den a neti di a be o dede, taki den mu tyai feti-how (Lukasi 22:36, 38). Ma a wani a be wani leli den taki den á mu du ogii anga taawan, winsi wan gaan kulu sama kon a den anga fetisani fu du ogii anga den (Lukasi 22:52). Neen meke di Peitilisi doo a futuboi fu a hei pilisite yesi, Yesesi taigi en taki: „Poti i feti-how neen peesi baka.” Baka dati Yesesi taigi Peitilisi wan sani di ala Kelesten mu holi a pakisei. A taki: „A sama di e teke feti-how fu feti, na aseefi feti-how o kii en.”—Mateyesi 26:51, 52.\nLeti enke fa a sikiifi a Mika 4:3, a foluku fu Gadu „o meke den feti-how fu den toon wookosani fu tuubu doti”. Sama sabi tuu Kelesten enke sama di e libi bun anga taawan. Den e du a sani di Gadu be meke apostel Pawlesi sikiifi. A be sikiifi taki: „Wi á mu pai ogii fu ogii.” A taki Kelesten mu „libi bun anga ala sama” (Romesama 12:17, 18). Sama be du ogii anga Pawlesi omen leisi. Fufuuman be sa du ogii anga en tu. Ma noiti Pawlesi pasa den weiti fu Yehofa (2 Korentesama 11:26). A be e fitoow Gadu ala yuu. A be sabi taki den weiti fu Gadu di de aini Beibel bun moo „fetisani”.—Peleikiman 9:18.\nA libi pelensipali gi Kelesten moo goontapu gudu. U sabi taki ’den sani di wi abi á poi gi u libi’ (Lukasi 12:15). Neen meke efu u taki a wan lesipeki fasi anga wan fufuuman di holi goni gi u, neen a ná aliki u, u mu du san Yesesi taki. A taki: „Wi á mu feti anga wan ogii sama.” Son leisi a sani ya wani taki u mu fika en fu a teke san a wani (Mateyesi 5:39, 40; Lukasi 6:29) * (Luku a maiki a ondoo.) Ma a moo bun fu wi á du sani di o kai fufuuman. Enke fa Beibel taki wi á mu e „poolo anga den gudu” fu u, da kande fufuuman ná o sabi taki wi abi son sani (1 Yohanisi 2:16). Efu sama sabi u enke Yehofa Kotoigi di e libi bun anga taawan, da a sani ya sa kibii u tu.—Odo 18:10.\nWi enke Kelesten e lesipeki a kosensi fu taawan (Romesama 14:21). Son baala anga sisa be o dyombo efu den yee taki wan baala efuso sisa abi wan goni fu kibii enseefi gi fufuuman. Son wan be sa komoto a waaleiti seefi. Winsi lanti e gi u pasi fu abi wan goni, u wani holi u baala anga sisa a pakisei, bika u lobi den. Noiti u wani du wan sani di o meke den komoto a waaleiti.—1 Korentesama 10:32, 33; 13:4, 5.\nTuu Kelesten wani taawan waka a den baka. (2 Korentesama 4:2; 1 Peitilisi 5:2, 3). Efu wan Kelesten abi wan goni fu kibii enseefi gi fufuuman, den owluman mu taki anga en fu soi en san Beibel e taki. Efu a á wani fika a goni, den baala anga sisa ná o poi waka neen baka. Neen meke a ná o poi abi faantiwowtu aini a kemeente. Na aseefi sani e teli gi wan Kotoigi di e tyai goni neen wookope. A be o bun fu a suku wan taa wooko. *—Luku a maiki a ondoo.\nA wan Kelesten seefi mu luku san a o du fu sama á du ogii anga en efuso en famii. Neen seefi mu luku efu a o tyai goni efuso sowtu wooko a o du. Ma te ai du den sani ya, a mu holi san Beibel taki a pakisei. U Gadu di abi ala koni poi yeepi u fu sabi san u mu du. Neen meke den Kelesten di biibi taanga nai tyai goni fu kibii denseefi fu taa libisama á du sani anga den. Den sabi taki efu den fitoow Gadu neen den du san en Wowtu taki, a o kibii den fu teego.—Psalm 97:10; Odo 1:33; 2:6, 7.\nNa a ten fu a gaan banowtu, Kelesten o fitoow Yehofa. Den ná o meke moiti fu feti te sama wani du ogii anga den\n^ paragraaf 3 A á fowtu fu Kelesten abi goni fu kii meti fu nyan efuso fu kii meti di sa du ogii anga den. Ma te den nai wooko anga en, den mu puu a lai aini. A be o bun fu a booko a goni, da a kibii en a wan peesi fu sama á fende en. Aini den kondee di lanti á wani sama abi goni anga kondee pe lanti wani sama meke pampila fu goni, Kelesten mu holi den weiti di lanti poti.—Romesama 13:1.\n^ paragraaf 6 Efi i wani sabi san i sa du te sama e suku fu suwa anga i, da luku a artikel „Hoe verkrachting te voorkomen” (San i mu du te wan sama wani suwa anga i) aini a Ontwaakt! fu 8 maart 1993.\n^ paragraaf 2 Efi i wani sabi moo san i sa du te yu abi wan wooko pe den gi i goni fu tyai, luku a Saanantongo Wakititolen fu 1 november 2005 bladzijde 31 anga du fu 15 yuli 1983 bladzijde 25-26.\nSani di leisiman akisi—yuli 2017


Marko 2 DJKNT - Da wantu dei a baka, ne Masaa Jesesi - Bible Search\nMarko 1 Marko 3\nMasaa Jesesi deesi wan siki sama\nMt 9:1-8; Lk 5:17-26\n1Da wantu dei a baka, ne Masaa Jesesi daai kon baka a Kafalnayemu. A á de ape langa seefi fosi a hii foto yee taki a de ape. 2Da somen sama kon te, ná wan peesi be de a ini a osu moo. A doo mofu seefi fuu kwaa. A be e gi den sama a wowtu fu Masaa Gadu. 3Ne fo man poti wan lanman a wan daagi tapu, tyai kon a Masaa Jesesi. 4Ma fu di sama be ipi so, meke den á be poi doo. Ne den subi go na a osu tapu. Ne den booko wan olo na a osu tapu leti a pe Masaa Jesesi be taampu. Ne den saka a lanman anga a daagi pasa na a olo, go a Masaa Jesesi a doti anda. 5Da, di Masaa Jesesi si a biibi fu den man ya, ne a taigi a man taki: “Mi mati, ná feele! Mi gi yu paadon fu ala yu takuudu anga ogii kaba.”\n6Da wantu leliman fu Dyuweiti be sidon e aliki en tu. Da di den yee Masaa Jesesi taki so, ne den taki a ini den ati taki: 7“Fa a man ya e taki so wan sani? Ai oli Gadu a sipowtu! Bika ná wan sama di man fu gi libisama paadon fu takuudu anga ogii, boiti Masaa Gadu wawan.” 8Ne wanten wanten, Masaa Jesesi sabi taki na so den e denki. Ne a akisi den taki: “Saide meke u e denki so du? 9Fu taigi a lanman ya taki, a kisi paadon fi en takuudu anga ogii, efu fu taigi en taki: ‘Opo taampu! Teke i daagi waka go a osu!’ on di moo taanga? 10Ma u mu sabi taki, a Manpikin di saka kon toon libisama ya abi makiti a goontapu, fu gi sama paadon fu takuudu anga ogii.” Ne a daai, ne a taigi a lanman taki: 11“Opo taampu! Teke i daagi waka go a osu!” 12Ne dyangalan! A man dyombo opo taampu, ne wanten a teke a daagi oli a ondoo ana, ne a waka gwe a osu. Ala sama e luku dunn. Den foondoo, te den e gafa Masaa Gadu taki: “Wi á si a sani ya wanten.”\nMasaa Jesesi kai Leifi toonmi en bakaman\n13Masaa Jesesi go baka a wataa mofu na a ze. Ne tyaipi sama kon ne en. Ne a leli den Masaa Gadu wowtu. 14Ne di Masaa Jesesi komoto de e gwe, da a be e waka pasa wan pikin osu a sikin pasi, pe den Dyusama e go pai lantimoni. Ne a si wan pikin fu Alefeyosi, di den e kai Leifi*f2*, sidon sidon na a osu doo mofu e piki lantimoni gi lanti. Ne Masaa Jesesi kai en taki: “Kon waka a mi baka!” Ne wanten wanten Leifi opo, ne a waka a Masaa Jesesi baka.\n15Ne moo lati, ne Leifi kai Masaa Jesesi anga den bakaman fi en go nyan ne en osu. Da somen mati fu Leifi di be e piki lantimoni anga sama di be abi polinen a kondee fosi den be kon waka a Masaa Jesesi baka, be sidon a tafaa e nyan anga Masaa Jesesi anga den bakaman fi en. 16We, ne di den leliman fu Dyuweiti anga den Faliseiman si taki anga a man di e piki lantimoni anga den polinen man a kondee, Masaa Jesesi sidon e nyan. Ne den akisi den bakaman fu Masaa Jesesi taki: “Saide meke ai nyan anga lantiman anga den ogiilibi sama de?”\n17Ma di Masaa Jesesi yee den, ne a piki den anga wan ageisi toli taki: “Wan sama di e siki anga wan sama di nái siki, on di fu den abi dataa fanowdu? Na sama di e siki! Bika, dataa de gi sikiman. Mi á kon fu kai den bunbun sama, ma mi kon fu kai den sama di sabi taki, den libi á bun.”\nSaide Masaa Jesesi anga den bakaman fi en nái tan anga angii fu begi?\nMt 9:14-17; Lk 5:33-39\n18Ma namo, da den bakaman fu Johanisi anga den Faliseiman be abi ten di den be e de sondee nyan fu begi. Ne wan dei, ne wan duupu sama kon a Masaa Jesesi, ne den akisi en taki: “Masaa Jesesi, saide meke den bakaman fi yu ná abi ten di den e tan sondee nyan fu begi, enke den bakaman fu Johanisi anga den bakaman fu den Faliseiman?”\n19Ne Masaa Jesesi piki den anga wan ageisi toli taki: “Fa mi anga den bakaman fu mi de ya, da a de leti enke te wan man toow anga wan uman. Di a man toow, ne a kai somen sama fu kon meke piisii anga en. Da solanga a toowman de na a fesa anga den, da den ná o tan anga angii fu begi, ma na soso nyan meke piisii namo den o de. 20Ma a yuu o kon di den o tyai a toowman puu a den de. Da den sa abi ten di den o go e de anga angii fu begi Masaa Gadu.”\n21Ne Masaa Jesesi taigi den baka taki: “Ná wan sama di e teke wan nyun pisi koosi fu nai wan kaasi koosi di piiti. Bika efi i lapu a gaandi koosi anga wan nyunyun pisi, da te i wasi en, da a nyunyun pisi koosi o ali piiti wan pisi fu a gaandi koosi, da a olo o moo bigi. 22Da na soseefi tu, sama nái poti nyun meke win go a ini gaandi meti buba saka. Efu den poti en, da a win o basi a saka. Da ala den tu, a win anga a saka o poli. A dati meke, nyunyun win meke fu poti a ini nyunyun saka, di á poi basi lasi en.”\nSama na basi fu a kina dei fu den Dyu?\nMt 12:1-8; Lk 6:1-5\n23Da na a kina dei fu den Dyu, ne Masaa Jesesi anga den bakaman fi en e waka pasa a ini wan goon. Ne den bakaman fi en e booko den ede fu wan sani gei kalu, di den sama paandi a ini a goon, e pii e nyan. 24Ne den Faliseiman di si akisi en taki: “Luku de! Saide meke den bakaman fi yu e du sani di sama á mu du a kina dei? Yu nái si taki na Gadu weiti den e poli, no?”\n25Ne Masaa Jesesi piki den taki: “U á leisi a Masaa Gadu Buku san Kownu Dafeti be du di a be de a nowtu, di angii be kii en anga den man fi en, no? 26U á leisi fa a be go a ini a Mama Keliki fu Masaa Gadu, na a ten di Abiyatali be de a moo hei begiman fu Dyu, no? A go, ne a teke a beele di den poti a Gadu fesi, ne a nyan. A weiti á be e gi en pasi fu nyan a beele de. Na den begiman fu keliki namo be sa nyanmi en. Da u á leisi, fa a be gi den bakaman fi en fu den nyan tu, no? 27Da u meke mi taigi u. A kina dei be meke gi libisama, ma a ná libisama be meke gi kina dei. 28Bika a Manpikin di saka kon toon libisama ya, na a gaan Masaa fu a kina dei.”


Fa i sa kon koosube a Gadu? | Bun nyunsu\n1. Na ala begi Gadu e aliki?\nGadu e kai ala sowtu sama fu kon koosube neen, te den e begi en (Pisalon 65:2). Ma tokuso Gadu nái aliki ala begi. Bika Beibel e soi taki Gadu e tapu yesi gi den begi fu den man di nái libi bun anga den uman fu den (1 Peitilisi 3:7). Na so sani be waka tu gi den Islayeli sama. Te den be e tan du ogii naamo, da Gadu be e tapu a yesi fi en te den be e begi en. Begi a wan gaandi di wi abi fu taki anga Gadu. Awinsi wan sama meke gaan fowtu seefi, tokuso Gadu sa aliki den begi fi en, te ai tyali fu a ogii di a du.—Leisi Yesaya 1:15; 55:7.\nLuku a felon di den e kai Na ala begi Gadu e aliki?\n2. Fa u mu e begi?\nA begi di wi e begi a wan fasi fa wi e dini Gadu tu. Neen ede meke a Yehofa Gadu wawan too u mu begi, a Sama di meke u (Mateyesi 4:10; 6:9). Anga fu di wi a sondu sama meke ala yuu u mu e begi aini a nen fu Yesesi, bika neen be kon dede gi den sondu fu u (Yohanisi 14:6). Yehofa á wani meke u leli den begi di wi e begi en poti a ede, efuso sikiifi den poti a pampila tapu. A wani meke u taki fa wi e fii aini wi ati te wi e begi en.—Leisi Mateyesi 6:7; Filipense 4:6, 7.\nSeefi den begi di u nái taki kon a doo, a Sama di meke u poi yee (1 Samuweli 1:12, 13). A wani meke wi e begi en ala yuu, te dei opo anga te neti tapu. U sa begi tu te wi e go nyan anga te wi abi booko ede.—Leisi Pisalon 55:22; Mateyesi 15:36.\n3. Fu saide meke den Kelesten e holi komakandaa?\nFu kon koosube a Gadu a ná wan makiliki sani, bika wi e libi makandii aini wan goontapu anga sama di nái biibi a Gadu. Den e sipowtu tu anga den sani di A paamisi u (2 Timotiyesi 3:1, 4; 2 Peitilisi 3:3, 13). Neen ede meke wi abi a taanga fu den baala anga sisa fu u fanowdu, denseefi abi a wan fu u fanowdu tu.—Leisi Hebelei 10:24, 25.\nTe wi e kon makandii anga den baala anga sisa fu u, da a sani de o yeepi u fu kon koosube a Gadu. Den komakandaa fu Yehofa Kotoigi e yeepi u fu kisi taanga sikin fu den baala anga den sisa.—Leisi Lomeini 1:11, 12.\n4. Fa i sa kon koosube a Gadu?\nI sa kon koosube a Gadu te ye pakisei den sani di yu leli aini En Wowtu. I mu luku on sowtu sani i sa leli fu den sani di a du, den sani di ai leli u, anga den sani di a paamisi u. Te wi e begi Gadu anga te wi teke pakisei fu den sani di a leli u, da wi o kon moo lobi a lobi fu Gadu anga a koni fi en.—Leisi Yowsuwa 1:8; Pisalon 1:1-3.\nA soso te wan sama e fitoow Gadu anga te ai biibi en, neen fosi a sa kon koosube a Gadu. Ma biibi de enke wan paansu di i mu solugu bun, fosi a sa goo kon bigi. Efi i wani meke a biibi fi i goo kon bigi, da i mu e teke pakisei naamo fu den sani di i leli.—Leisi Mateyesi 4:4; Hebelei 11:1, 6.\n5. San a den bun di wi o fende, te u kon koosube a Gadu?\nYehofa e booko en ede anga den sama di lobi en. A poi kibii u fu iniiwan sani di sa poli a biibi fu u, anga a howpu fu u di wi abi fu libi fu tego (Pisalon 91:1, 2, 7-10). Ai wasikoi wi fu sani di sa poli a gosontu fu u, anga sani di sa meke wi á de koloku moo. Yehofa e leli u a moo bun fasi fa u sa libi.—Leisi Pisalon 73:27, 28; Yakowbesi 4:4, 8.\nSaide a bun fu sutudeli Beibel?—A hii felon


Yu e denki enke fa Yehofa e denki? | Wakititolen\n„Mi o meke sama sabi a nen fu Yehofa . . . . A wan Gadu di u sa biibi. Ala yuu ai du sani a wan leti fasi.”—DEITOLONOMI 32:3, 4.\nFA DEN TEKISI YA SA YEEPI U TE SAMA NAI LIBI BUN ANGA U?\n1 Peitilisi 5:5\n1, 2. (a) Sowtu ogii be miti Naabot anga den boi fi en? (b) San wi o luku aini a artikel ya?\nTU OGII-ATI man lei gi wan man taki a du wan gaan ogii. A sani de meke den leisi dede sitaafu gi en. Pakisei fa den sama di lobi te sani e waka a wan leti fasi fii di den si fa sama fiingi siton naki a man anga den boi fi en kii. A toli ya, a ná wan anainsi toli. A wan sani di pasa tuutuu anga Naabot, wan man di be e dini Yehofa anga en hii ati. Naabot be e libi aini a ten di kownu Akab be e tii Islayeli.—1 Kownu 21:11-13; 2 Kownu 9:26.\n2 Aini a artikel ya wi o taki fu a ogii di sama be du anga Naabot. Wi o taki tu fu wan gaan fowtu di wan owluman be meke na ten fu den apostel, winsi fa a be e dini Yehofa anga en hii ati. Den tu toli ya o leli u taki efu u wani denki enke fa Yehofa e denki, u mu abi sakafasi. Boiti dati u mu e gi taawan paadon.\nA GAAN OGII DI MITI NAABOT\n3, 4. Fa Naabot be e denki? Saide a á be wani seli a doloifi goon fi en gi kownu Akab?\n3 Naabot be e du sani enke fa Yehofa wani winsi fa gaanse fu den Islayelisama be e waka na a ogii-ati Iseibel baka. Iseibel a be a uman fu kownu Akab. Den be e dini falisi gadu. Den á be e lesipeki Yehofa anga den weiti fi en. Ma a dini di Naabot be e dini Yehofa be pelensipali gi en moo en libi.\n4 Leisi 1 Kownu 21:1-3. Di Akab akisi Naabot fu a seli a doloifi goon fi en gi en efuso fu kengi en teke wan moo bun goon, a á be wani. Saide? Naabot taigi Akab a wan lesipeki fasi taki: „Te mi pakisei a fasi fa Yehofa e denki, da noiti mi o poi gi i a goon di a gi den afo fu mi.” Naabot á be wani seli a goon fi en gi kownu Akab, bika a be sabi taki a weiti fu Yehofa á be e gi den Islayelisama pasi fu seli den goon fu den fu ala ten gi taa sama (Lefitikesi 25:23; Numeri 36:7). A sani ya e soi taki Naabot be e du san Yehofa taki.\n5. San Iseibel du di a be wani a doloifi goon fu Naabot?\n5 Di Naabot á be wani seli a doloifi goon fi en gi kownu Akab, neen Akab anga en uman du wan ogii-ati sani anga en. Iseibel meke tu man lei gi Naabot fu di en anga en man be wani a doloifi goon fi en. Na a lei di den lei gi en tyai dede gi en anga den boi fi en. San Yehofa du di den du a gaan ogii ya?\nGADU E KUUTU SANI A WAN LETI FASI\n6, 7. Fa Yehofa soi taki a á lobi te sama e du ogii? Saide a sani ya be musu toosutu den famii anga den mati fu Naabot?\n6 Yehofa á daaidaai, a sende Eliya fu kai Akab a kuutu. Eliya taigi Akab taki, en a wan kiiman anga wan fufuuman. Sowtu sitaafu Yehofa gi den? Akab anga en uman anga den boi fi en be o dede leti enke Naabot anga den boi fi en.—1 Kownu 21:17-25.\n7 Ná pikin hati a hati den famii fu Naabot di den si a sani di Akab du. Ma Yehofa seefi be si san Akab du, neen meke a leisi sitaafu gi en. Den famii anga den mati fu Naabot be musu fii bun di den yee a sani ya. Ma tokuso a sani di be pasa baka dati be o soi efu den abi sakafasi anga efu den e fitoow Yehofa.\nEliya taigi Akab taki fu di a saka enseefi meke Yehofa ná o sitaafu en\n8. San Akab du di a yee a sitaafu di Yehofa be o gi en? San a be a bakapisi?\n8 Di Akab yee a sitaafu di Yehofa taki a o gi en „a piiti en koosi, neen a wei koosi di sama gwenti wei te den e tyali. A á be e nyan. A be e kusumi te. Te a be e go didon, a á be e puu a koosi de neen sikin”. Akab saka enseefi. San a be a bakapisi? Yehofa taigi Eliya taki: „Fu di a saka enseefi meke a te a dede fosi mi o meke a sani ya pasa. Mi o meke ogii miti Akab famii, na a ten di en manpikin o tii enke kownu” (1 Kownu 21:27-29; 2 Kownu 10:10, 11, 17). Yehofa a Gadu di e „ondoosuku sama ati” be si fa Akab be e fii, neen meke tyali kisi en.—Odo 17:3.\nSAKAFASI O YEEPI U\n9. Saide sakafasi be o yeepi den famii anga den mati fu Naabot fu den biibi á swaki?\n9 A be musu de wan tesi gi den famii anga den mati fu Naabot di den yee taki a te Akab dede fosi Yehofa o sitaafu en famii. Ma sakafasi be o yeepi den fu den biibi á swaki. Saide? Sakafasi be o yeepi den fu tan dini Yehofa. Sakafasi be o yeepi den tu fu biibi taki Yehofa e du sani a wan leti fasi ala yuu. (Leisi Deitolonomi 32:3, 4.) Aini a ten di e kon, Yehofa o meke den famii anga den mati fu Naabot si en anga den boi fi en te den o kon a libi baka. Naabot anga den manpikin fi en o si kiin taki Yehofa e du sani a wan leti fasi ala yuu (Yopu 14:14, 15; Yohanisi 5:28, 29). Wan sama di abi sakafasi sabi taki „a tuu Gadu o kuutu ala sani di wan sama e du, winsi a sani di taa sama nai si. Winsi na bun efuso ogii” (Peleikiman 12:14). Yehofa e poti pakisei a son sani di wi enke libisama á sabi. Neen meke sakafasi o yeepi u fu u biibi á swaki.\nSakafasi e yeepi u fu u biibi á swaki\n10, 11. (a) San sa meke a taanga gi u fu soi sakafasi aini a kemeente? (b) Fa sakafasi o yeepi u?\n10 San yu o du efu den owluman kuutu wan toli a wan fasi di i nai fusutan efuso a wan fasi di yu á lobi? Meke u taki yu efuso wan mati fi i lasi en gaandi aini a kemeente, san yu o du? Efu den owluman puu i toowpaa, wan pikin fi i efuso wan mati fi i na a kemeente, san yu o du efu yu e si enke den á kuutu a toli bun? San yu o du efi i fende taki den owluman á be mu soi tyali-ati gi wan sama di du wan sondu? Den sani ya o soi efu u biibi taanga. Den o soi tu efu wi e biibi taki a Yehofa e tii a kemeente. Fa sakafasi o yeepi i te den sani ya miti i? Meke u luku tu fasi fa a o yeepi u.\nSan yu o du efu yu e si enke den owluman á kuutu wan toli bun? (Luku paragraaf 10, 11)\n11 A fosi sani di wi o du te wi abi sakafasi, wi o holi a pakisei taki wi á sabi a hii toli. Winsi wi e si enke u sabi a fini fu a toli, toku a bun fu holi a pakisei taki a Yehofa wawan e si sama ati (1 Samuweli 16:7). Efu u holi a sani ya a pakisei wi o abi sakafasi. Boiti dati a o yeepi u fu kengi a fasi fa u be e denki, bika wi o fusutan taki wi á sabi a hii toli. Du fu tu sani na, efu sama du ogii anga u, efuso u si wan ogii di wan sama du, da sakafasi o yeepi u fu du sani enke fa Yehofa wani. A o yeepi u tu fu wakiti Yehofa meke a seeka a toli. Beibel taki: „Sani o waka bun gi den sama di e lesipeki a tuu Gadu.” Ma a taki tu: „Ma sani ná o waka bun seefiseefi anga den ogii sama. Den nai lesipeki Gadu, neen meke den ná o libi langa, leti enke fa kaaka nai tan langa a wan peesi” (Peleikiman 8:12, 13). Efu wi abi sakafasi, wi o fende wini. Ala den sama di fii a bakapisi fu wan ogii di pasa seefi o fende wini efu den abi sakafasi.—Leisi 1 Peitilisi 5:5.\nDEN PAATI BEE AINI A KEMEENTE\n12. Sowtu toli wi o luku? Saide wi o luku a toli ya?\n12 Wan sani be pasa anga den fositen Kelesten fu Antiyokiya di be o soi efu den abi sakafasi. A sani ya be o soi efu den de kabakaba fu gi taawan paadon tu. Meke u poti pakisei na a toli ya, da u luku efu useefi de kabakaba fu gi taawan paadon. A sani ya o yeepi u fu fusutan saide Yehofa e wooko anga sondu libisama sondee fu a poti den weiti fi en a wanse.\n13, 14. San Yehofa be sende Peitilisi fu du? Fa a soi taki a abi deki-ati?\n13 Apostel Peitilisi a be wan owluman di gaanse fu den fosi Kelesten be sabi. A be wan bun mati fu Yesesi. Boiti dati a be abi gaan faantiwowtu (Mateyesi 16:19). Aini a yali 36 Yehofa be sende Peitilisi fu go peleiki gi Koneiliyesi anga den sama di be de aini en osu. Saide a sani ya a be wan apaiti sani? A fu di Koneiliyesi a ná be Dyu. A á be besnei tu. Ma di Yehofa gi Koneiliyesi anga ala den sama di be de aini en osu santa yeye, neen Peitilisi fusutan taki den be sa dopu enke Kelesten. A be taki: „Sama poi tapu den sama ya di fende a santa yeye enke wi, fu dopu aini wataa?”—Toli 10:47.\n14 Aini a yali 49, den apostel anga den owluman fu Yelusalem be kon a makandii fu taki fiti efu a de fanowdu fu den taa kondee sama di toon Kelesten besnei. Na a komakandaa ya, Peitilisi teke deki-ati taigi den baala taki a luku duun fa Yehofa gi taa kondee sama di á besnei santa yeye. Na a sani di Peitilisi be si yeepi den baala di be e tii a wooko na a ten de fu kuutu a toli bun (Toli 15:6-11, 13, 14, 28, 29). Den Dyu anga den taa kondee sama di be de Kelesten be e teke en fu bigi taki Peitilisi be abi a deki-ati fu taki fa sani be waka. A sani ya be meke a makiliki gi den fosi Kelesten fu fitoow Peitilisi.—Hebrewsama 13:7.\n15. Sowtu fowtu Peitilisi meke di a be de a Antiyokiya?\n15 Baka di den baala fu Yelusalem taki fiti, neen Peitilisi go a Antiyokiya. A go luku den Kelesten di á be de Dyu. Pakisei fa den fii di den yee den ondoofenitoli fu Peitilisi. A be musu hati den di Peitilisi á be wani nyan anga den moo. Wantu taa Kelesten waka a Peitilisi baka. Wan fu den sama di waka neen baka a Barnabas. Fa a waka a owluman ya meke sowan gaan fowtu di be sa meke a kemeente á libi na a wan moo? Fa a fowtu di Peitilisi meke sa yeepi u te wan owluman taki efuso du wan sani di hati u?\nSan den Kelesten di á be de Dyu du di den si fa Peitilisi paati bee?\n16. San yeepi Peitilisi fu fusutan taki a á be tyai enseefi bun? San u sa akisi useefi?\n16 Leisi Galasiyasama 2:11-14. Peitilisi be e feele sama (Odo 29:25). A be sabi fa Yehofa e si den sama di á be de Dyu. Ma tokuso a be e si enke den Dyu fu Yelusalem di be kon ape, be o si en wan fasi te den be si ai mosoo anga den taa kondee sama di be toon Kelesten. Apostel Pawlesi taigi Peitilisi taki ai konkuu. Saide? Bika Pawlesi be yee fa Peitilisi be e yeepi den taa kondee sama di a be de na a komakandaa a Yelusalem aini a yali 49 (Toli 15:12; Galasiyasama 2:13). San den Kelesten di á be de Dyu du di den si fa Peitilisi paati bee? Den meke a sani de puu den a waaleiti? Peitilisi lasi en faantiwowtu fu di a meke a fowtu ya?\nGI TAAWAN PAADON\n17. Sowtu wini Peitilisi fende di Yehofa gi en paadon?\n17 Peitilisi be abi sakafasi. Di Pawlesi taki anga en, a yee. Beibel á taki Peitilisi lasi den faantiwowtu fi en. Bakaten Yehofa meke a sikiifi tu biifi di toon wan pisi fu Beibel. Aini du fu tu biifi di Peitilisi sikiifi a kai Pawlesi „a baala fu u di u lobi” (2 Peitilisi 3:15). Kande a fowtu di Peitilisi be meke hati den taa kondee sama di be de Kelesten. Ma toku Yesesi, a edeman fu a kemeente be e gi Peitilisi faantiwowtu ete (Efeisesama 1:22). Den baala anga sisa fu a ten de be abi a okasi fu waka a Yehofa anga Yesesi baka. Denseefi be mu gi Peitilisi paadon. Noiti u mu meke a fowtu di wan taa sondu sama meke puu wi a waaleiti.\n18. On ten a o moo taanga gi u fu soi taki wi e denki enke fa Yehofa e denki?\n18 Leti enke fa den owluman fu a ten fu den apostel be e meke fowtu, a so den owluman fu a ten ya e meke fowtu. Beibel taki: „Ala wi e sondu omen leisi” (Yakowbesi 3:2). U sabi taki ala den owluman e meke fowtu. Ma san yu o du efu wan fu den du wan hati sani anga i? Yu o denki enke fa Yehofa e denki? Efu wan owluman taki wan sani di gei enke ai paati bee, san yu o du? Yu o gwe fika a waaleiti efu wan owluman taki wan sani di hati i? Yu o de namonamo fu den puu a baala enke owluman, efuso yu o wakiti Yesesi, a edeman fu a kemeente? Pe fu u poti pakisei na a fowtu fu a baala, a be o moo bun fu denki den yali di a baala dini Yehofa anga en hii ati. Meke u taki den á puu a baala di du wan hati sani anga i enke owluman, ma den gi en moo faantiwowtu, yu o piisii? Efi i de kabakaba fu gi en paadon da yu e soi taki yu e denki enke fa Yehofa e denki.—Leisi Mateyesi 6:14, 15.\n19. San u mu de kabakaba fu du?\n19 U lobi te sani e waka a wan leti fasi, neen meke wi e angii fu si a dei di Yehofa o puu ala den ogii di Saatan e meke sama du na a goontapu ya (Yesaya 65:17). A ten de á doo ete, neen meke u mu abi sakafasi. Te sama du wan ogii anga wi, u mu holi a pakisei taki wi á sabi ala sani. Boiti dati u mu de kabakaba fu gi den paadon. Te u du den sani ya, da wi e soi taki wi e meke moiti fu denki enke fa Yehofa e denki.


Beibel ondoosukuman, 1870\nA fosi Waktitoren, 1879\nA Waktitoren aini a ten ya\nBeibel be taki a fesi taki baka te Kelestesi be o dede, da falisi leliman be o kon de a mindii den Kelesten. Den be o leli sama sani di á sikiifi aini Beibel (Toli 20:29, 30). A so sani be waka tuu enke fa Beibel be taki. Den be mokisa den leli fu Yesesi anga falisi leli. A so meke falisi biibi kon de (2 Timotiyesi 4:3, 4). Fa u sa sabi aini a ten ya taki wi e fusutan bunbun san Beibel e leli tuutuu?\nA yuu be doo gi Yehofa fu soi sama sa a den tuu leli fu Beibel. A be taki a fesi taki ’a tuu sabi be o kon ipi aini den kiiboi dei’ (Daniyeli 12:4). Aini a yali 1870, wan tu teli sii sama di be e suku fu kon sabi a tuu biibi, be kon si taki fuu fu den sani di keliki e leli, á de aini Beibel. A dati meke den be bigin meke a moiti fu kon sabi san a den tuutuu leli fu Beibel. Yehofa yeepi den fu fusutan a Beibel.\nKiin ati sama be go ondoosuku a Beibel finifini. Den fayafaya Beibel Ondoosukuman ya, den di be waka a wi fesi, be fende wan fasi fu sutudeli Beibel. Na a seefi fasi wi e sutudeli ete aini a ten ya. Den be e taki anga makandaa fu wan toli fu Beibel. Te den be kaba anga a wan de, da den be e teke wan taawan. Te den be doo wan pisi di den á be poi fusutan, da den be e suku taa Beibeltekisi di be e tyai a wan de kon a kiin. Te den be kuudei anga denseefi fu wan pisi fu Beibel, anga te taa pisi fu Beibel be e holibaka gi a toli de, da den be e sikiifi en a pampila tapu. A so den be e meke a Beibel seefi tyai den toli fi en kon a kiin gi den. Den be kon fusutan san Beibel e taki tuutuu fu a nen fu Gadu anga a Kownukondee, san A abi a pakisei gi libisama anga goontapu. Den kon sabi san e pasa anga wan sama baka te a dede, anga a howpu fu a opobaka. A ondoosuku fu den, puu den aini somen falisi biibi anga gwenti.—Yohanisi 8:31, 32.\nAini a yali 1879, den Beibel Ondoosukuman kon fusutan taki a yuu be doo fu meke sama a hii goontapu kon sabi den tuu leli fu Beibel. Neen meke aini a yali de, den be bigin meke a buku di wi e kai A Waktitoren A e taki fu Yehovah Kownukondre, di wi e paati gi sama aini a ten ya tu. Aini a ten ya, wi e leli sama den tuu toli fu Beibel aini 240 kondee anga sowan 750 tongo. Noiti ete a fesi sama be kon sabi a tuu leli so ipi a goontapu!\nSan be pasa anga den tuutuu leli fu Beibel baka di Kelestesi dede?\nSan be yeepi u fu kon sabi den tuu toli fu Beibel baka?